Irene Bylov Olesen fra Hobro har for første gang i sit 50 år lange ægteskab fejret jul alene med sin mand. - Vi havde regnet med at børn og børnebørn ville komme hjem til vores nye lejlighed og fejre jul, siger hun. Parrets jul er et billede på det høje antal coronasmittede i øjeblikket, som for mange nordjyder har betydet positve coronatests og isolation i stedet for en jul i fællesskab. Irene Bylov Olesen og manden Hans Olesen havde glædet sig til at samles hele familien, og købte også et juletræ til aftenens anledning. - Vi havde i år købt et ægte juletræ. Vi plejer ellers bare at have et plastikjuletræ stående, men i år ville vi have et ægte et til børn og børnebørnene, siger Irene Bylov Olesen. En jul sammen men alligevel hver for sig Irene Bylov Olesens barnebarn blev inden jul testet positiv for corona og familien aftalte derfor at holde jul hver for sig. De brugte facetime til at holde kontakten og få snerten af det selskab, som de ellers havde håbet på at få denne jul. - Vi sørgede for at prøve at holde jul sammen men alligevel hver for sig ved at facetime med hinanden, fortæller Irene Bylov Olesen. En uforglemmelig jul Julen hos familien Olesen bød på en bordopdækning for blot to personer med selskab fra et stort, lysende juletræ. - Det har været en meget mærkelig juleaften, nok en som vi aldrig glemmer, siger Irene Bylov Olesen. Ægteparret har dog ikke planer om at fejre nytårsaften alene også. - Vi skal hjem til venner nytårsaften og det glæder vi os til. Vi spritter af og bliver testet næsten dagligt for at sikre, at vi ikke er smittet, siger Irene Bylov Olesen.

Referat:
Juleaften er ofte dagen, hvor familier samles for at fejre julen sammen, men det har for mange nordjyske familier i år ikke været tilfældet.